ORDE do 5 de maio de 2011, pola que se modifica a Orde do 29 de decembro de 2010 pola que se convocaban axudas para a promoción, produción e edición do libro galego, no que se refire á tradución para outras linguas de obras publicadas orixinariamente en galego e á tradución para o galego de obras publicadas orixinariamente noutras linguas.
Consellería de Cultura e Turismo — III. Outras disposicións — 26/05/2011

Con data 4 de xaneiro de 2011 (DOG n.º 2) publicouse a orde desta consellería do 29 de decembro de 2010, pola que se convocaban axudas para a promoción, produción e edición do libro galego, no que se refire á tradución para outras linguas de obras publicadas orixinariamente en galego e á tradución para o galego de obras publicadas orixinariamente noutras linguas.
No artigo 9.2.º da orde modificada facíase constar como límite de xustificación da primeira anualidade «antes do 1 de novembro de 2011», e no artigo 9.3.º da segunda anualidade «antes do 1 de novembro de 2012».
Esta circunstancia impediría que os gastos producidos nos dous últimos meses do ano se puidesen incluír na xustificación da orde. Por outra banda, dada a proximidade da data anteriormente previstas (1 de novembro de 2011 e 1 de novembro de 2012) no peche do exercizo orzamentario dificultaría a comprobación da documentación presentada para a tramitación das correspondentes concesións de axudas, así como, de ser o caso, a emenda de posibles erros que for preciso realizar.
Cómpre, como consecuencia do indicado, que as datas de xustificación varíen, de xeito que o prazo de xustificación da primeira anualidade quede fixado entre o 15 de febreiro e o 15 de marzo de 2012; pola súa vez, a data de xustificación da segunda anualidade quedaría fixada entre o 15 de febreiro e o 15 de marzo de 2013, sen máis modificacións no restante contido.
Engádese un artigo establecendo pagamentos anticipados, de acordo co artigo 63 do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia.
Visto o anterior,
Artigo 1.
Imputación orzamentaria e contía
.
Varía o artigo 2.1.º da orde modificada, que queda redactada do seguinte xeito:
1. As axudas concederanse con cargo á aplicación orzamentaria 11.04.432A.770.0 dos orzamentos xerais da Comunidade Autónoma de Galicia para o 2011, por un importe de 20.000 euros, en calidade de anticipos, con cargo aos orzamentos de 2012 a cantidade de 80.000 euros, e os de 2013 por un importe de 100.000 euros.
Queda o resto do citado artigo sen variacións.
Artigo 2.
Xustificación e pagamento
.
Modíficase o artigo 9.2.º da Orde do 29 de decembro de 2010, que queda redactado do seguinte xeito:
A contía correspondente á primeira anualidade librarase unha vez rematado o prazo de xustificación que terá que realizarse entre o 15 de febreiro e o 15 de marzo de 2012, tras a aceptación da axuda por parte do beneficiario e da entrega dunha fotocopia compulsada do contrato asinado co tradutor, que terá data posterior á publicación desta orde no
Diario Oficial de Galicia
. Para o pagamento da segunda anualidade debe presentarse entre o 15 de febreiro e o 15 de marzo de 2013 a factura, xunto co xustificante do pagamento realizado ao tradutor, así como 5 exemplares da tradución editada.
O resto do citado artigo permanece sen variacións.
Artigo 3.
Pagamento anticipado
.
De acordo co establecido no artigo 63 do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia, poderase facer efectivo, en concepto de anticipo, ata o 10% do total da contía correspondente a cada entidade, logo de solicitude, que deberá presentarse no prazo dun mes contado desde a notificación da resolución da subvención.
Disposición derradeira primeira.
Facúltase o director xeral do Libro, Bibliotecas e Arquivos para ditar, no ámbito das súas competencias, as resolucións precisas para o desenvolvemento desta orde.
Disposición derradeira segunda.
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 5 de maio de 2011.